ไฟแนนเซียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

PRO ลดพาร์ 70 สตางค์มีผลศุกร์นี้
ตลาดหลักทรัพย์แห่งประเทศไทยเห็นควรให้การลดทุนจดทะเบียนและทุนชำระแล้วด้วยการลดมูลค่าหุ้นที่ตราไว้จากเดิมหุ้นละ 1 บาท เป็นหุ้นละ 0.70 บาทของบริษัท โปรเฟสชั่นแนล เวสต์ เทคโนโลยี (1999) หรือ PRO มีผลในระบบซื้อขายตั้งแต่วันที่ 12 ก.พ.นี้ เป็นต้นไป โดยไม่มีการเปลี่ยนแปลงจำนวนหุ้นจดทะเบียน 
DCON แรงต่ำกว่าบุ๊กปันผลทุกปี
วันที่ 10 ก.พ. หุ้นบริษัท คอนโปรดักส์ (DCON) ปรับตัวขึ้นแรง ปิดที่ 2.56 บาท บวก 0.24 บาท หรือ 10.34% ด้วยมูลค่าซื้อขายหนาตา 41 ล้านบาท นายวิทวัส พรกุล ประธานกรรมการบริหาร DCON กล่าวว่า หุ้น DCON ได้รับความสนใจมากขึ้น น่าจะเป็นเพราะเห็นว่าเจ้าของไม่ทิ้งหุ้น และผลประกอบการน่าจะอยู่ในเกณฑ์ที่ดีขึ้น และมีจุดเด่นเรื่องการจ่ายเงินปันผลทุกปี โดยราคาปัจจุบันยังต่ำกว่ามูลค่าทางบัญชี (บุ๊กแวลู) ที่มีอยู่กว่า 3 บาท/หุ้น หากใครซื้อก็น่าจะเป็นการลงทุนที่ปลอดภัย 
“ราคาหุ้นลงมาเยอะมาก จากเดิมอยู่ 9.25 บาท และปีนี้บริษัทตั้งเป้ารายได้ 600 ล้านบาท หลังจากปี 2552 ปรับตัวลงเหลือกว่า 500 ล้านบาท” นายวิทวัส กล่าว
สำหรับกระแสข่าวลือที่ว่า DCON จะมีกลุ่มพันธมิตรรายใหม่เข้ามาเป็นผู้ถือหุ้นใหญ่ นายวิทวัส กล่าวว่า ยังไม่เคยมีการเจรจากับรายใด และยืนยันว่ากลุ่มผู้ถือหุ้นเดิมยังไม่มีแนวคิดที่จะขายหุ้นออกไป และขณะนี้ตลาดหลักทรัพย์เคยมาขอร้องให้เพิ่มฟรีโฟลตให้เป็น 4045% ซึ่งก็ยอมรับว่าเป็นเรื่องที่บริษัทพิจารณาอยู่ เพราะจำนวนหุ้นในตลาดน้อยก็อาจทำให้ถูกควบคุมหุ้นที่เทรดอยู่ในตลาดได้ง่าย
MEDIAS อัฐยายซื้อขนมยาย
คณะกรรมการของบริษัท มีเดีย ออฟ มีเดียส์ (MEDIAS) มีมติอนุมัติการโอนขายทรัพย์สินที่ใช้ในการดำเนินธุรกิจสื่อทั้งหมดของบริษัท ให้แก่บริษัท มีเดีย สตูดิโอ ซึ่งเป็นบริษัทย่อยที่บริษัทถือหุ้นอยู่ 99.99% ในราคาซื้อขายตามมูลค่าทางบัญชีของทรัพย์สิน ณ วันที่ 31 ธ.ค. 2552 รวมทั้งสิ้นเป็นเงิน 197,097,963.10 บาท
สำหรับสินทรัพย์ส่วนใหญ่ที่จะโอนประกอบด้วย ที่ดิน อาคาร อุปกรณ์การผลิตรายการโทรทัศน์และสินค้าคงเหลือ 
นอกจากนี้ อนุมัติการเพิ่มทุนจดทะเบียนของบริษัท มีเดีย สตูดิโอ จาก 50 ล้านบาท เป็น 343,897,960 บาท และอนุมัติให้บริษัทซื้อหุ้นเพิ่มทุน รวมเป็นจำนวนเงินทั้งสิ้น 293,897,960 บาท เพื่อซื้อทรัพย์สินดังกล่าวและเพื่อชำระคืนหนี้ที่มีเดีย สตูดิโอ มีอยู่กับบริษัทจำนวน 96.8 ล้านบาท
ไทยเอ็นวีดีอาร์ขายหุ้น KBANK 0.14%
บริษัท ไทยเอ็นวีดีอาร์ แจ้งว่า เมื่อวันที่ 5 ก.พ.ที่ผ่านมา ได้ขายหุ้นธนาคารกสิกรไทย (KBANK) จำนวน 0.14% คงเหลือจำนวน 19.92% ของทุนชำระแล้ว